Direktiva 2003/108/ES Evropskega parlamenta in Sveta

z dne 8. decembra 2003

o spremembi Direktive 2002/96/EC o odpadni električni in elektronski opremi (OEEO)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 175(1) Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora [1],

po posvetovanju z Odborom regij,

v skladu s postopkom, določenim v členu 251 Pogodbe [2],

ob upoštevanju naslednjega:

(1) Med postopkom sprejemanja Direktive 2002/96/ES Evropskega parlamenta in Sveta z dne 27. januarja 2003 o odpadni električni in elektronski opremi (OEEO) [3] so bili izraženi pomisleki glede možnih finančnih posledic besedila člena 9 navedene direktive za proizvajalce zadevne opreme.

(2) Evropski parlament, Svet in Komisija so na sestanku Spravnega odbora dne 10. oktobra 2002 o navedeni direktivi v skupni izjavi izrazili svojo namero, da čim prej proučijo vprašanja, ki se nanašajo na člen 9 Direktive 2002/96/ES glede financiranja v zvezi z OEEO s strani uporabnikov, razen zasebnih gospodinjstev.

(3) Skladno s skupno izjavo je Komisija proučila finančne posledice, ki bi jih dejansko besedilo v členu 9 Direktive 2002/96/ES povzročilo proizvajalcem, in ugotovila, da ima obveznost jemanja nazaj za OEEO, ki je bila dana v promet v preteklosti, za posledico odgovornost za nazaj, ki ni bila predvidena in ki bi verjetno določene proizvajalce izpostavila resnemu gospodarskemu tveganju.

(4) V izogib takemu tveganju morajo proizvajalci prevzeti finančno odgovornost za zbiranje, obdelavo, ponovno uporabo, predelavo ali recikliranje OEEO, dane v promet pred 13. avgustom 2005 od uporabnikov, razen zasebnih gospodinjstev, kadar dobavljajo nove proizvode, ki nadomeščajo istovrstne proizvode, ki izpolnjujejo iste funkcije. Kadar se taki odpadki ne nadomeščajo z novimi proizvodi, morajo odgovornost zanje prevzeti sami uporabniki. Države članice, proizvajalci in uporabniki morajo imeti možnost, da sprejmejo alternativno ureditev.

(5) Na podlagi člena 17 Direktive 2002/96/ES morajo države članice sprejeti zakone in druge predpise, potrebne za uskladitev s to direktivo, do 13. avgusta 2004. Da bi se izognili potrebi po spreminjanju zakonodaje držav članic, sprejete do tega datuma, je treba to direktivo čim prej sprejeti in vključiti v zakonodajo držav članic sočasno z Direktivo 2002/96/ES.

(6) Direktivo 2002/96/ES je treba ustrezno spremeniti –

SPREJELA NASLEDNJO DIREKTIVO:

Člen 1

Člen 9 Direktive 2002/96/EGS se nadomesti z naslednjim:

"Člen 9

Financiranje v zvezi z OEEO od uporabnikov, ki niso zasebna gospodinjstva

1. Države članice zagotovijo, da proizvajalci do 13. avgusta 2005 poskrbijo za kritje stroškov zbiranja, obdelave, predelave in okolju neškodljivega odstranjevanja OEEO od uporabnikov, razen zasebnih gospodinjstev, za proizvode, dane v promet po 13. avgustu 2005.

Države članice zagotovijo, da se do 13. avgusta 2005 stroški upravljanja z OEEO, ki se nanaša na proizvode, dane v promet pred 13. avgustom 2005 (odpadki iz preteklosti), krijejo, kot je navedeno v tretjem in četrtem pododstavku.

Za odpadke iz preteklosti, ki se nadomeščajo z novimi enakovrednimi proizvodi ali novimi proizvodi, ki izpolnjujejo isto funkcijo, kritje stroškov prevzamejo proizvajalci teh proizvodov. Države članice lahko kot alternativno možnost predvidijo, da so tudi uporabniki, razen zasebnih gospodinjstev, delno ali v celoti odgovorni za kritje teh stroškov.

Za druge odpadke iz preteklosti kritje stroškov prevzamejo uporabniki, razen zasebnih gospodinjstev.

2. Proizvajalci in uporabniki, razen zasebnih gospodinjstev, lahko brez poseganja v to direktivo sklenejo dogovore o drugačnih načinih financiranja."

Člen 2

Države članice sprejmejo zakone in druge predpise, potrebne za uskladitev s to direktivo, do 13. avgusta 2004. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati na dan objave v Uradnem listu Evropske unije.

Člen 4

Ta direktiva je naslovljena na države članice.

V Bruslju, 8. decembra 2003

Za Evropski parlament

Predsednik

P. Cox

Za Svet

Predsednik

F. Frattini

[1] UL C 234, 30.9.2003, str. 91.

[2] Mnenje Evropskega parlamenta z dne 21. oktobra 2003 (še ni objavljeno v Uradnem listu) in Sklep Sveta z dne 19. novembra 2003.

[3] UL L 37, 13.2.2003, str. 24.

--------------------------------------------------